1Yin, chi in 'o pa cárcel xa rumal u chac i Kajwal, lic quin bij chiwe: chi 'ana i 'utz i chom, man ix chatal rumal i Dios; ni'pa i je chatal rumal, ca majaw chique chi quiqui 'an i 'utz i chom. 2Mi 'an nim che iwib, xak chi 'ana che iwib 'utz i c'ux chiwach; xak chi 'ana 'o u nimal i c'ux, chi ch'ija ru' i c'axnabal i c'ux wach tak i qui 'an chiwach. 3I u Tewal i Dios cu 'an na chiwe ix jutzobaj. Chi bisoj 'uri u ruc'axic iwib; quix tiqui na che we chom ix 'o chiwach. 4Chuwach i Dios xa oj jun tzobaj, xak i u Tewal i Dios chi 'o ku', xa jun. Xak xa jun i 'utz koy'em konojel, chi u sujum i Dios chake are xoj u siq'uij ru'. 5Xa jun i Kajwal 'o pakawi, xa jun i c'utunic ka cojom, xa jun i Crísto xoj terej chirij are xkajsax ya pakawi. 6Xa jun i Dios, chi ka Kajaw konojel; are ire 'o pakawi konojel; ire ca tijin che u chac ru' i ka 'ab konojel; are ire 'o pa ka c'ux konojel. 7Xui-ri, n-xak ta jun u wach i sipon u yom i Crísto chake, n-xak ta jun u wach i ka patan u yom chaka jujunal, u yom chake pacha u ch'obom chi ca majaw chake chaka jujunal. 8Rumal-i, xe'elok pacha i tz'ibtal can chupam u wuj i Dios ujer; cu bij: Ire, are xel bi chila chicaj, xe u c'am bi ru' ni'pa i aj prex (chi je aj ch'o'oj te'ek ru'); are 'uri xu ya li sipon waral chique i winak. (Queje ile tz'ibtal canok.) 9¿Wach usuc' i tzij-le chi xu bij "xel bi chicaj"? Are iri: nabe xkaj lok, n-xui ta waral xkaj wi lok, xak xkaj c'a naj xe ulew. 10Are i jun chi xkaj lok, xak are i xel chubi chicaj, y mas xel bi puwi i caj-le. Queje ile xu 'ano, cu 'alijinsabej-re chi ire xa ipa 'o wi. 11(Xak ¿wach usuc' i tzij-le chi xu bij "xu ya i sipon chique i winak"? Are iri): 'is xu ya qui patan; xu ya chique jujun je apostelab; xak xu ya chique jujun, je ajbil-re chique i winak wach u 'alijinsam ire chique; xak xu ya chique jujun, je aj paxsanel tzij re i 'elbal chi sak; xak xu ya chique jujun, je aj chajinel que i kachalal; xak xu ya chique jujun, je c'utunel re u tzij. 12Queje xo'on i Dios ile, yijbal-que i je re ire chu 'onquil qui patan, tobal-que i cachalal che qui c'aslemal chuwach i Dios. 13Queje caka 'an ile, junamsabal kib chakawach. Craj ire xak jun ka wach che u cubibal ka c'ux che i Kajwal, xak jun ka wach che i retamaxic i u C'ojol ire. Coj e'el na 'uri oj nimak chic pa ka c'aslemal chuwach i Dios; coj e'el na 'uri pacha i Crísto. 14Queje ile n-caka 'an ta chic pacha quiqui 'an ac'alab chi to' ca etz'an qui nojbal che wach tak i quiqui cojo. N-caka 'an ta chic chi coj 'e jela, coj 'e jewa che tak i ka cojonic. Ya n-coj tzak ta chic piqui'ab i je aj t'oronel chi lic saklej qui nojbal, chi xa pa sachsabal-ke coj qui c'am wi bic. 15Are i chaka 'ana, chaka to na kib chakawach: chaka bij ni sak laj tzij re i Dios, xui-ri ru' i c'axnabal c'uxij chaka bij na; coj e'el na 'uri pacha i Crísto. Are ire are i ka jolom, y yoj oj u ch'acul. 16Rumal ire, ni'pa tak i 'o che i ch'aculaj-le 'is u chapom rib chiquiwach, ni'pa tak i 'o che, 'is quiqui to quib chiquiwach; queje i ch'aculaj ile chi oj jutzobaj re i Dios. Chaka jujunal, 'is 'o ka chac; we coj tijin che i ka chac ru' i c'axnabal c'uxij, ca tijin 'uri ka cowiric, pacha co'on jun ch'aculaj ca cowiric. 17Wo'or cwaj yin quin bij jun tzij chiwe, pacha in u q'uexel i Kajwal. Chitape': chi mayij u 'anic yix pacha i quiqui 'an ique chi ne te re i Dios; mi ch'ob yix pacha quiqui ch'ob i to' winak chi n-suc'ul ti qui nojbal. 18Ique lic 'ekum pa qui nojbal. N-ta que ique che i c'aslemal chi ca pe ru' i Dios; n-quiqui ta tu be, man lic je buy. 19Xak manal quiqui 'ano, n-que q'uix ta pich' che; lic qui yom quib pu'ab i n-'us taj; n-quiqui jec' ta pich' quib chu 'anic ronojel ni'pa tak i n-ch'am taj. 20Xui-ri n-queje ta ile u c'utum i Crísto chiwe yix, 21we katzij i tom u tzij ire, xak we kas xi ya che chi xu c'ut chiwe wach i sak laj tzij re ire. 22Are i chi 'ana, chiwo'taj can ni'pa i nojbal re ujer, xak i c'aslemal chi i 'anom lok. I nojbal-le xa ca tijin chi yojic, xa quix u t'oro, xa cu ya i mal laj tak rayijbal chiwe. 23'O u chac ca jalwachix na i nojbal re ujer, xak i pi c'ux; cha jalwachix na che i c'ac'. 24Xak 'o u chac chi jalwachij i c'aslemal re ujer; chi 'ana che iwib pacha ix c'ac' laj tak winak chic, pacha craj i Dios. Ca 'alijin na 'uri chiwe jun c'aslemal lic ch'am, lic suc'ulic pacha cu bij i sak laj tzij re i Dios. 25Rumal-i, mi t'or iwatz i cha', mi t'or i lo'c'anij; are quix lapan chiwach, xui i sak laj tzij chi lapa, man yoj konojel xa oj jutzobaj, xa oj jun ch'aculaj. 26We ca pe i iwoywal, mi ya che chi quix macun rumal. Juntir chi paca i iwoywal, tz'akat c'a maja ca kaj i 'ij, 27man we to' quix oywaric, n-c'ax ta 'uri i roquic itzel iwu'. 28We 'o jun chiwe we to' ela' xu 'ano, mu 'an chic; xa chu tzucuj u chac. Chu 'ana jun u chac lic sakil, ch'acbal re u mer; 'o na 'uri ru' wach cu tobej que i niba'ib. 29Mi bij itzel laj tak tzij; are, chi bij i chom laj tak tzij, man que u to na i que tawic che i qui c'aslemal chuwach i Dios, xak cu petsaj i 'utz piquiwi. 30Mi petsaj u bis i lo'laj u Tewal i Dios chi 'o iwu', man are c'utbal-re chi ix re chic i Dios. Rumal ire, ca 'iltaj na chi ix re i Dios are cu rik i 'ij chi quiwil ni iwelbal chi sak; rumal-i, mi ya ire pa bis. 31Chiwo'taj canok ni'pa i n-chom taj: mi 'an ile to' ix c'a pi c'ux; to' quix oywaric, to' quix siq'uin rumal i iwoywal; xak chi mayij i quix to'tanic, quix ch'aminic; xak chi mayij ronojel tak i n-'us taj chique i lo'c'anij. 32Are i chi 'ana: chi 'ana chi 'utz i c'ux chiwach; xak chiwila tobal i wach chiwach; xak chi cuyu na iwib chiwach, pacha u 'anom i Dios chiwe yix, xix u cuy na rumal i Crísto.
EFESIOS 4